ཕྱི་ལ་འཁྱམ་པའི་ཟིན་ཐོ
གཉིད་ལ་ཡུར་ཐེངས་གཅིག་གིས། ངེད་ཚོ་ནི་ཕྱི་ཉིན་གྱི་ཕྱི་དྲོའི་དུས་ཚོད་ལྔ་བ་བར་དུ་སད་མི་འདུག དུས་ཚོད་ལྔ་བའི་ཐོག་གནས་པོ་ཚང་གིས་གཉིད་སད་ནས་དགོང་ཟས་ཟ་དགོས་པའི་བརྡ་རེད། ངེད་ཚོའི་མདངས་དགོང་གི་གྲ་སྒྲིགས་དོག་ཟོན་བྱས་ཏེ། གྲི་དང་ལྕགས་སྐོར་སྔས་མགོའི་འོག་ཏུ་སྦས་པ་ནི་དགོད་བྲོ་བ་ཞིག་རེད། གལ་ཏེ་མདང་དགོང་མི་ཚང་དེས་མགོ་ལ་རྡོ་རྡུང་བཏང་རུང་གཉིད་མི་སད་ཁོ་ཐག་རེད། གང་ལྟར་ཁ་ངོ་ལ་ཆུ་བཤལ་རེ་བཏང་ནས་དགོང་ཟས་ལ་རོལ། དགོང་མོ་དེར་འབྲས་དང་ཞོག་ཁོག་ལས་བཟོས་པའི་ཚལ་རིགས་རེད། དགོང་ཟས་ཟ་ཞོར་དུ་ངས་ཁོང་ཚོ་ལ་སང་ཉིན་ཡང་འདི་ནས་ངལ་བསོ་རྒྱག་དགོས་པས། སང་ཉིན་ཟ་མ་ཤ་གྲ་སྒྲིག་བྱེད་དགོས་ཟེར་ནས་བཤད་པ་ཡིན། ས་ཆ་དེར་ར་ཤ་དང་བྱ་ཤ་ལས་སླ་བོའི་ཐོག་ནས་རེག་གི་ཡོད་ཚོད། སང་ཉིན་གྱི་ཟ་མ་གང་དགོས་མངགས་བཅོལ་བྱས་རྗེས་ཡང་བསྐྱར་གཉིད་དུ་ཡུར། དེའི་དགོང་མོ་ངེད་ཚོས་གྲ་སྒྲིག་དོག་ཟོན་མང་པོ་བྱས་མེད། གང་ཡིན་ཟེར་ན་ཁྱིམ་དེ་ནི་བློ་གཏད་ཆོག་པའི་བཟོ་འདྲ་འདུག དེའི་དགོང་མོ་ཡང་གཉིད་ཐེངས་གཅིག་གིས་སང་ཉིན་ཕྱི་དྲོའི་ཆུ་ཚོད་གསུམ་པར་བར་དུ་བསྐྱལ་འདུག ཆུ་ཚོད་གསུམ་པ་ཐོག་ཡར་ལངས་ནས་ཁ་ངོ་ལ་ཆུ་བཤལ་བཏང་ནས་ཟ་མ་ཟོས་རྗེས་ཁང་པའི་ཕྱི་ལ་བུད། ངོ་ནི་རི་ལུང་ལྗང་མདོག་གིས་བརྒྱན་པའི་གསེབ་ན་ཡོད་པའི་ཁྱིམ་ཚང་ཞིག་སྟེ། ཅི་འདྲའི་ས་ཆ་མཛེས་སྡུག་ལྡན་པ་ཞིག་དང་། ཅི་འདྲའི་དབེན་པའི་གནས་ལ་ཆགས་པའི་རི་གྲོང་ཞིག་རེད་ཨང་སྙམ་པ་བྱུང་། གཟུགས་པོ་ལ་ཡང་ངལ་བསོ་ཡག་པོ་ཐེབས་ཡོད་པའི་སྣང་བ་ལྟེར་བས། སང་ཉིན་ལམ་ལ་ཆས་རྒྱུའི་ཐག་གཅོད་བྱས། སང་ཞོགས་རི་རྩེར་ཉི་མ་མ་ཤར་སྔོན་ལ་ངེད་ཚོ་ལམ་ལ་ཆས། རི་ལུང་ཚང་མ་ནགས་ཚལ་གྱིས་ཁེབས་པའི་བགྲོད་ལམ་གྱག་གྱོག་བརྒྱུད་ནས་ཉིན་ཕྱེད་སོང་རྗེས། ཤིང་ནགས་མེད་པའི་རི་འབར་འབུར་དག་བརྒྱུད་ནས་འགྲོ་དགོས། རི་སྒང་ཆུང་ཆུང་དེ་འདྲའི་ངོས་སུ་བརྩན་ཁང་ཆུང་ཆུང་མང་ལ། བོད་ཀྱི་ལབ་ཙེ་དང་འདྲ་བའི་ཡུལ་ལྷ་གཞི་བདག་གསོལ་ས་ཡང་མང་པོ་འདུག ལྷ་ཁང་དེ་ཚོའི་ནང་དུ་ཤིང་སྐམ་མང་པོ་བསླང་ཡོད་པར་མ་ཟད། སེམས་ཅན་མང་པོ་བསད་ནས་ཁྲག་གིས་མཆོད་པ་ཕུལ་བའི་ཁྲག་རྗེས་ཀྱིས། བརྩན་ཁང་གི་ཕྱོགས་ཀུན་སྦག་འདུག ད་དུང་མཐའ་ལ་དྲིལ་བུའི་དྲ་བ་འཐེན་ནས་རླུང་གིས་བསྐུལ་བ་ལས་དྲིལ་སྒྲ་སྒྲོག་བཞིན་འདུག འོན་ཀྱང་འཁོར་ཡུག་ཀུན་ཏུ་ཁྲག་གིས་འཚོས་པའི་དྲིལ་སྒྲ་དེས། ཡིད་ལ་སྐྱི་གཡའ་བའི་རྣམ་རྟོག་སློང་ཞིང་ཆ་རྒྱུས་མེད་པའི་ས་ཆ་དེར་འཇིགས་སྣང་ཡང་སྐྱེས་སུ་བཅུགས། མུ་མཐུད་ནས་མདུན་དུ་བསྐྱོད། འཚམ་འཚམ་ལ་ལམ་ཁྲིད་ཀྱིས་ངེད་ཚོ་བཀག་ནས་ཡུད་ཙམ་ལ་འགུལ་བསྐྱོད་བྱེད་མ་བཅུགས་པར་བསྡད། ངས་བསམ་ན་ལམ་ཁྲིད་དེ་བལ་ཡུལ་གྱི་དམག་ལ་སྐྲག་གི་ཡོད་བཟོ་འདུག དེ་ལྟར་ཁ་ཁུ་སུམ་པོའི་ཐོག་ནས་སོང་སོང་བའི་མཐར། དགོང་མོའི་ཆུ་ཚོད་བཅུ་བ་ཙམ་ལ་རི་སྒང་ཞིག་ན་ཡོད་པའི་ཤིང་ཁང་ཆུང་ཆུང་ཞིག་སྒམ་ཆུང་དང་འདྲ་བ་ཞིག་གི་ནང་དུ། ངེད་ཚོ་མི་གསུམ་བསྡད་བཅུག ངེད་ཚོས་ཟ་མ་མངགས་རྗེས་རྐང་པ་བརྐྱངས་ས་མེད་པའི་ཁང་ཆུང་དེར་རྐང་ལག་ཀུམ་ཀུམ་བྱས་ནས་གཉིད་དུ་ཡུར། ལམ་ཁྲིད་ཀྱིས་ཟ་མ་བཟོས་ངེད་ཚོ་ལ་བརྡ་བརྒྱབ་ན་ཡང་། ངེད་ཚོ་སུ་ཡང་ཐང་ཆད་ནས་གཉིད་ལས་སད་མ་ཐུབ། སང་ཉིན་ཞོགས་པ་ནམ་མ་གསལ་སྔོན་ལ་ལམ་ཁྲིད་ཀྱིས་སྐད་བཏང་ནས་ལམ་སང་འགྲོ་དགོས་ཟེར། དེ་ནས་མར་སོང་པས་ཆུ་ཚོད་གསུམ་བཞི་ལས་འགྲོ་མ་དགོས་པར་གཞུང་ལམ་ཡོད་སར་འབྱོར། འགྲུལ་བསྐྱོད་རླངས་འཁོར༼སྦ་སི༽ལ་སྒུག་དགོས། ལམ་ཁྲིད་ཅུང་ཟད་ལྷོད་ལ་བབས་ནས་ངེད་ཚོ་ལ་ཇ་མངར་མོ་དང་མངར་ཟད་ཁ་ཤས་ཉོས་ནས་ཡོང་། ཁོང་གིས་ཇ་འཐུང་ཞོར་དུ་སྦ་སི་ནང་ནས་གཉིད་དུ་ཡུར་དགོས་པའི་མངགས་བཅོལ་བྱས། དམག་མི་སོགས་སླེབས་ན་ཁོང་གིས་སྐད་ཆ་བཤད་རྒྱུ་ཡིན་པས་ཁྱེད་ཚོ་ངེས་པར་དུ་གཉིད་དགོས་ཟེར། རྗེས་ནས་བསམ་བློ་བཏང་ན་དེ་ལོས་ཡིན། ངེད་ཚོ་ནི་བལ་ཡུལ་གྱི་མཐོང་མཆན་མེད་པར་བལ་ཡུལ་རྒྱལ་ཁབ་ནང་དུ་མཛུལ་ཡོད་པ་རེད། ཆོག་མཆན་གྱི་ཚབ་གཅིག་ཡོད་པ་ནི་བལ་ཡུལ་གྱི་ཆས་སྤྲས་ཡོད་པ་དེ་ཁོ་ན་རེད། ཤར་ཕྱོགས་ནས་ཚུར་སྦ་སི་སླེབས་སོང་། ངེད་ཚོ་སྦ་སི་ནང་དུ་མཛུལ། དེ་ནི་བལ་ཡུལ་གྱི་མི་མང་པོ་དང་མཉམ་དུ་བསྡད་པའི་ཐོག་མ་རེད། སྦ་སི་རྒྱལ་ས་ཀ་ཐ་མན་ཀྲི་ཕྱོགས་ལ་རྒྱུགས། ལམ་བར་ནས་བལ་དམག་གིས་ཐེངས་ཉི་ཤུ་ཙམ་ལ་བཀག འགོག་ཐེངས་རེ་རེ་བཞིན་བསྔོགས་བཤེར་བྱེད་པ་ནི། ནག་ཆུ་ཁ་ནས་ཀྲུང་གོའི་དམག་གིས་ཞིབ་བཤེར་བྱེད་བཞིན་པ་དེ་དང་ཨ་ན་མ་ན་རེད། མི་རེ་གཉིས་བཟུང་ཞིང་མི་རེ་གཉིས་ལ་དངུལ་གྱིས་ཆད་པ་བཅད། ངེད་ཚོས་དམག་གིས་ཅིའི་ཕྱིར་འགོག་བཞིན་པ་དང་ཅིའི་ཕྱིར་ཆད་པ་གཅོད་བཞིན་པའི་ནང་དོན་མི་གོ ངེད་ཚོ་ནི་འགོག་ཐེངས་རེ་རེ་བཞིན་སྙིང་ཁ་ནང་དུ་སླེབས་གྲབ་འདུག་རུང་། བྱས་ཡ་གང་ཡང་མེད་པར་གཉིད་ལོག་ཁུལ་བྱས་ནས་བསྡད། འོན་ཀྱང་སེམས་ནང་དུ་དྲན་པ་ནི་ཕྱག་དྲུག་མགོན་པོ་ལ་སྐྱབས་འཇུག་ཞུ་རྒྱུ་ལས་གཞན་གང་ཡང་ཐབས་ཤེས་མེད། ལམ་ཁྲིད་ནི་ངེད་ཚོའི་མདུན་ན་དམག་མི་རེ་ཡོང་ན་ལན་རྒྱག་ཆོག་ཆོག་གི་གྲ་སྒྲིག་བྱས་ནས་བསྡད་འདུག དེ་ལྟར་སྦ་སི་ལམ་རིང་བོ་བརྒྱུད་ནས་བལ་ཡུལ་རྒྱལ་ས་ཀ་ཐ་མན་ཀྲུ་ལ་ཆུ་ཚོད་གསུམ་པ་ཙམ་ལ་འབྱོར། དེ་ནི་༡༩༨༩ ལོའི་ཕྱི་ཟླ་བཅུ་པའི་ཚེས་བརྒྱད་ཙམ་ལ་རེད། རྒྱལ་ས་ཀ་ཐ་མན་ཀྲི་ནས་སྦ་སི་ལས་བབས་རྗེས་ལམ་ཁྲིད་ཀྱིས། ད་ནི་ལྷོད་ལྷོད་བྱས་ན་འགྲིག་གི་རེད། ངེད་ཚོ་ཟ་ཁང་ནང་ལ་འགྲོ་ཟེར། བལ་ཡུལ་གྱི་ཟ་ཁང་ཞིག་ཏུ་སོང་ནས་ཁ་ལ་ཟས། ཁ་ལ་ལམ་ཁྲིད་རང་གིས་མངགས་པ་རེད། ཟ་མ་ནི་ལྕང་མའི་བྲོ་བ་ཡོད་པའི་ཤ་ཞིག་སྟེ། མ་ཧེའི་ཤ་དང་། ཡང་ཟས་རིགས་ཁ་ཤས་ཁས་ཡོང་སོང་མོད། ཟ་འདོད་པ་ནི་གཅིག་ཀྱང་མི་འདུག ད་དུང་འབྲས་ལེབ་ལེབ་ནས་ནས་བཙུར་ཡོད་པ་སྐམ་ཞིང་རྔོས་ཡོད་པ་ཞིག་འདུག དེའི་མིང་ལ་སྦ་ཇེ་ཟེར་བཞིན་འདུག རྗེས་སུ་གྲྭ་སར་སླེབས་རྗེས་སྦ་ཇེ་ཟེར་བ་དེ་ནི་ཞོགས་པ་ཟ་རྒྱུ་ཞིག་རེད་འདུག ཟ་མ་ཟོས་རྗེས་བལ་ཡུལ་བོད་གཞུང་སྣེ་ལེན་ཁང་ལ་བསྐྱལ། སྣེ་ལེན་ཁང་ལ་རྩིས་སྤྲོད་བྱེད་སྐབས་གནས་ལེན་ཁང་འགན་འཛིན་སླེབས་ནས། ད་ཁྱེད་ཚོ་ཐུགས་ལྷོད་ལྷོད་དང་བདེ་བོར་བཞུགས་ཆོག་གསུངས་ནས་སེམས་བསོ་བཏང་། ལམ་ཁྲིད་ཀྱིས་ངེད་ཚོའི་ལག་ནས་སྣེ་ལེན་ཁང་དུ་འབྱོར་ཟིན་པའི་འབྱོར་འཛིན་བླངས་རྗེས། ངེད་ཚོས་ཁོང་ལ་ལག་སྒྲོན་སོགས་ལམ་ཆས་ཁ་ཤས་ལག་རྟགས་སུ་སྦྲད་ནས་ཕྱིར་ལམ་ལ་ཆས་ནས་སོང་། ངེད་ཚོས་ཀྱང་སྣེ་ལེན་ཁང་དུ་འབྱོར་ཐོ་བཀོད་ནས་རང་རང་གི་གནས་ཚུལ་ངོ་སྤྲོད་བྱས་ནས་ཉལ་ཁང་དུ་ལྷོད་ཀྱིས་ངལ་བསོ་བྱས། སྣེ་ལེན་ཁང་གི་ར་སྐོར་ན་རྒྱ་གར་གྱི་གློག་བརྙན་གསར་བ་ཞིག་སྟེ། ཕུག་རོན་ལ་བསྐུར་བའི་འཕྲིན་གྱི་གཞས་དེ་གདངས་སྙན་པོའི་ཐོག་ནས་ལེན་བཞིན་འདུག བདུན་པ། བལ་ཡུལ་བོད་གཞུང་སྣེ་ལེན་ཁང་ལ་སླེབས་པ་ནས་མི་ཚང་མ་དགའ་བ་རྒྱས་བཞིན་འདུག ངེད་ཚོ་ཡང་གཅིག་པ་རེད། སྣེ་ལེན་ཁང་ནས་དེ་རིང་སླེབས་པ་དང་སང་ཉིན་རྒྱ་གར་ལ་གཏོང་རྒྱུ་དེ་འདྲ་མ་རེད། མི་བསགས་ནས་སུམ་ཅུ་བཞི་བཅུ་འབྱོར་མཚམས། ད་བཟོད་མཉམ་དུ་རྒྱ་གར་ལ་གཏོང་བཞིན་འདུག ངེད་ཚོ་ཡང་རྗེས་མ་རྣམས་ལ་སྒུག་དགོས་པས། ཕྱི་ཉིན་ནས་བལ་ཡུལ་རྒྱལ་སར་འཁྱམ་འཁྱམ་ལ་སོང་ན་འགྲིག་གི་འདུག ངེད་ཚོ་ཡང་ས་ཆ་ཆ་རྒྱུས་ཡོད་པ་དག་དང་མཉམ་དུ་ཐོག་མར་འཕགས་པ་ཤིང་ཀུན་མཆོད་རྟེན་ཡོད་སར་སོང་། འཕགས་པ་ཤིང་ཀུན་ན་ཡོད་པའི་མཆོད་རྟེན་གཡས་གཡོན་དུ་མི་རྣམས་ཀྱིས་སྤྲེའུ་དང་། ཕུག་རོན་ལ་སྦྱིན་པ་མང་པོ་གཏོང་བཞིན་འདུག་པས། སྤྲེའུ་དང་ཕུག་རོན་ནི་གྲངས་ལས་འདས་པ་རེད། སྤྲེའུ་དང་ཕུག་རོན་མི་རྣམས་ལ་མ་འདྲོགས་པར་མི་དང་མཉམ་དུ་བསྡད་འདུག་པ་དེས་སེམས་ལ་ཞི་བདེའི་སྣང་བ་སྟེར། ད་དུང་སྤྲེའུ་རྣམས་ཀྱིས་གཅིག་གིས་གཅིག་གི་རྒྱབ་ལོག་ནས་འཐམ་ནས་རྩེད་མོ་རྩེ་བ་དང་ཆགས་པ་སྤྱོད་པའི་བྱ་སྤྱོད་བྱང་ཆ་ཆེན་པོ་རེད་མོད། འོན་ཀྱང་ཐོག་མར་བལྟ་རྒྱུ་ལ་ཡང་ངོ་ཚ་ཀི་འདུག ད་དུང་སྤྲེའུ་ཁ་ཤས་ཀྱིས་མཚན་མ་ལག་ཏུ་བཟུང་སྟེ། དགོངས་དག་དེ་ཚོ་མི་བཤད་ངོ་ཚ་ནས་འབར་ཐ། གལ་ཏེ་ས་ཆ་དེར་ངེད་ཚོ་ཕ་ཡུལ་ན་ཡོད་པའི་རྒྱ་དེ་དག་ཡོད་ན་སྤྲེའུ་དང་ཕུག་རོན་དེ་དག་ཚང་མ་ཟ་རྒྱུ་རེད། འཕགས་པ་ཤིང་ཀུན་ནི་གནས་རྩ་ཆེན་ཞིག་ཡིན་པར་མི་རྣམས་ཀྱིས་གླེང་། འོན་ཀྱང་ཕ་ཡུལ་ན་ཡོད་པའི་མཆོད་རྟེན་གྱི་བཟོ་འདྲ་ཞིག་མི་འདུག་པས་ཕྱག་འཚལ་མེད། ངེད་ཚོ་ནི་མཇལ་སྐོར་བ་ཞིག་དང་མི་འདྲ་བར་བལྟ་སྐོར་བ་ཞིག་དང་འདྲ་བར། ཡར་ལ་ལངས་ནས་དཔར་རེ་བརྒྱབ། མར་ལ་ལངས་ནས་དཔར་ཞིག་རྒྱབ། འདི་ནི་ངའི་གཤིས་ཀ་དང་མི་མཐུན་ན་ཡང་། ངའི་རོགས་པ་བློ་བཟང་ནི་འདི་ལྟར་བལྟ་སྐོར་བའི་བཟོ་དོད་རྒྱུར་ཤིན་ཏུ་དགའ། ཡང་ཕྱི་ཉིན་ནས་ངེད་ཚོ་བལ་ཡུལ་མཆོད་རྟེན་བྱ་རུང་ཁ་ཤོར་ཡོད་སར་སོང་། ས་ཆ་དེར་བལ་ཡུལ་བ་རྣམས་ཀྱི་བྷོ་རྡ་ཟེར་ནས་འབོད། མཆོད་རྟེན་བྱ་རུང་ཁ་ཤོར་གྱི་སྒྲུང་ནི་ངས་སྔོན་མ་ཕ་ཡུལ་ན་ཡོད་དུས་མང་པོ་གོ་མྱོང་། ངའི་རྨོ་རྨོ་ཁ་ནས་གོ་མྱོང་ལ། སློབ་གྲྭའི་དགེ་རྒན་ཁ་ནས་ཡང་གོ་མྱོང་པས་བགས་ཆགས་མཐུག་པོ་ཡོད། འོན་ཀྱང་མདུན་དུ་སོང་དུས་མཆོད་རྟེན་གྱི་དབྱིབས་ནི་བོད་ཡུལ་དུ་བཞེངས་བཞིན་པའི་མཆོད་རྟེན་བརྒྱད་པོ་གང་ཞིག་གི་དབྱིབས་རེད་མི་འདུག དེ་ནི་ཤིན་ཏུ་ཆེ་ལ་མཐོ་བའི་མཆོད་རྟེན་ཞིག་རེད། བུམ་པ་ཡན་ཆད་ན་སྤྱན་གཉིས་ཀྱང་འདུག བང་རིམ་རེ་རེ་དང་། བུམ་པ་སོགས་བོད་ཀྱི་མཆོད་རྟེན་དང་མ་འདྲ་བས། ངས་བསམ་པར་བོད་ཀྱི་མཆོད་རྟེན་དག་ནི་ཐིག་ཚད་ཆ་ཆེ་ཆུང་སོགས་མང་པོ་ཞིག་ཁུངས་གཏུགས་ནས་བཤད་རྒྱུ་ཡོད་ན་ཡང་། མཆོད་རྟེན་གང་ཞིག་ལ་དཔེ་བླངས་ནས་བཤད་པ་ཡིན་མིན་ལ་དོགས་པ་སྐྱེས། གང་ལྟར་ཡང་ངེད་ཚོས་བྱ་རུང་མཆོད་རྟེན་ཁ་ཤོར་ལ་ཕྱག་འཚལ་ཡོད་ལ་སྐོར་བ་ཡང་ཐེངས་མང་སོང་མྱོང་། མཆོད་རྟེན་མཐའ་སྐོར་ན་བོད་པའི་ཚོང་ཁང་མང་པོ་ཡོད་པར་མ་ཟད། བོད་པའི་གྲྭ་བ་དང་དགོན་པ་མང་། མ་ཟད་བོད་པའི་ཟ་ཁང་ཡང་ཤིན་ཏུ་མང་པོ་འདུག ངེད་ཚོ་ས་ཆ་དེར་དགའ་བར་གྱུར་ནས་ཉིན་རེ་བཞིན་དུ་མཆོད་རྟེན་མཐའ་སྐོར་གྱི་ཚོང་ཁང་དང་ཟ་ཁང་རེ་རེ་བཞིན་ཉུལ། ད་དུང་བལ་ཡུལ་རྒྱལ་བོའི་ཕོ་བྲང་ལ་ཡང་བལྟ་རུ་སོང་། འོན་ཀྱང་ནང་དུ་འགྲོ་མི་ཐུབ་ལ། ལྕགས་རི་མཐོ་ལ་སྒོ་ཁར་དམག་གིས་སྲུང་ནས་འདུག དེ་ལྟ་བུ་མཁར་བཙན་པོ་ཞིག་ཐོག་དང་པོར་མཐོང་པ་ཡིན་པས། དེའི་ནང་ནས་བཞུགས་མཁན་གྱི་རྒྱལ་བོ་རྒྱལ་མོ་དང་སྲས་རྣམས་ནི་སུས་ཀྱང་ཐུག་ག་ལ་ཕོད་སྙམ་པ་བྱུང་། སྣེ་ལེན་ཁང་ལ་བསྡད་པའི་རིང་ལ་རྒྱ་གར་གྱི་དགོན་པ་ཆེ་ཁག་དག་གི་དགེ་འདུན་པ་རེ་ཟུང་སླེབས་ནས། དགོན་པ་ག་གེ་མོ་ཞིག་ལ་སོང་ན་ཡག་པོ་ཡོད་ཚུལ་གྱི་ངོ་སྤྲོད་གྲྭ་བ་རྣམས་ལ་གནང་བཞིན་པར་མ་ཟད། སློབ་གྲྭ་གང་ཞིག་ལ་སོང་ ན་བཟང་རབས་ཀྱི་ངོ་སྤྲོད་ཡང་གནང་བཞིན་པ་ཉུང་ཉུང་མ་རེད། ད་དུང་ཚོང་པ་རྣམས་ཀྱིས་ཕ་ཡུལ་གཅིག་པ་ཡོད་མེད་ཟེར་ནས་སྐོར་བ་རེ་གཉིས་ཙམ་བྱེད་ཀྱི་འདུག ངེད་ཚོ་ཡང་ཕ་ཡུལ་གཅིག་པ་ཡིན་ཟེར་ནས་བླ་བྲང་གི་གཟའ་བ་གཉིས་ཀྱི་ཁྱིམ་དུ་ཁྲིད་ནས་ལན་གཅིག་མོ་མོ་སྤྲད། མོ་མོ་ཟོས་ཚར་རྗེས་དེ་ནི་རྔོན་པས་རི་དྭགས་འཛིན་པའི་ཐབས་ཤེས་ཞིག་ཡིན་པ་ཤེས། ཁོང་ཚོས་ཟེར་ནས་ཁྱེད་ཚོ་སང་ཉིན་རྒྱ་གར་ལ་འགྲོ་རྒྱུ་ཡིན་པས་ལོ་ཏུན་པུའུ་ཡི་དོར་མ་གསུམ་རེ་ཁས་རོགས་ཟེར། ངེད་ཚོས་དེ་ནི་ལྗིད་ཁོག་ཚ་བོ་གང་ཡང་མ་རེད། འགྲིག་གི་རེད་ཅེས་ལན་བཏབ། འོན་ཀྱང་ཁས་སྟངས་ཕྱོགས་ནས་མི་འདྲ་བ་ཞིག་རེད། དེ་ནི་དོར་མ་གསུམ་པོ་བརྩེགས་མ་བྱས་ནས་གོན་ནས་འགྲོ་དགོས་ཟེར། ཅིའི་ཕྱིར་ཞེ་ན། བལ་ཡུལ་དང་རྒྱ་གར་ས་མཚམས་ནས་ས་སྲུང་གིས་ཤེས་ནས་ཁྲིམས་འགལ་གྱི་ཚོང་རྫས་ཡིན་པ་ཤེས་ནས་འཇུ་བཞིན་པ་རེད་ཟེར། དེ་ནས་དོར་མ་གསུམ་པོ་སུམ་བརྩེགས་བྱས་ནས་གྱོན་པ་ན། རྐང་པ་གཉིས་ཀ་མཇེ་ཀོག་ལངས་པ་ལྟར་ལངས་ནས་མར་བཀུག་མི་ཐུབ་པ་ཆགས་འདུག འོན་ཀྱང་ཟ་མ་ནི་ཟོས་ཚར། ཁས་ནི་ལེན་ཚར་བས་དེ་ལྟར་མ་བྱས་རང་བྱས་རེད། ངེད་ཚོ་དེ་ལྟར་བྱས་ནས་ཕྱིར་གནས་ལེན་ཁང་དུ་འབྱོར། ཕྱི་དྲོ་སྣེ་ལེན་ཁང་འགན་འཛིན་གྱིས་ཁྱོད་ཚོ་འདི་ནས་སྤྱི་སྤྱོད་རླངས་འཁོར་གང་དག་དག་ཡོད་པས། སྤྱི་སྤྱོད་རླངས་འཁོར་བརྒྱུད་ནས་རྡི་ལི་གནས་ལེན་ཁང་ལ་འགྲོ་དགོས་པ་རེད་ཟེར། ང་ཚོ་དགའ་ནས་དགོང་མོ་དེར་གཉིད་ཀྱང་ཁུག་མ་ཐུབ། དགོང་དྲོ་རང་རང་གི་ལྡོག་ཁྲེས་ཁྱེར་ནས་མཉམ་དུ་རླངས་འཁོར་ཡོད་སར་སོང་། རླངས་འཁོར་དུ་བསྡད་པ་ནས་སོང་སོང་པའི་མཐར་རྒྱལ་མཚམས་ལ་སླེབས་པ་ཤེས། སྐབས་དེར་རྒྱལ་མཚམས་བརྒལ་བའི་ཁྲལ་ལྟ་བུར་མི་རེ་ནས་རྒྱ་གར་སྒོར་མོ་ལྔ་བཅུ་རེ་སྤྲོད་དགོས་པ་འདུག རྒྱལ་མཚམས་ནས་རྙོག་དྲ་ཆེ་ཤོས་དེ་ཚོང་པ་ཚོ་ཡིན་པ་འདྲ་འདུག འཇུ་བཟུང་བྱས་པ་ཡང་མང་པོ་མཐོང་གི་འདུག རྗེས་ནས་ཤེས་པ་ལྟར་ན་རྒྱ་གར་གཞུང་གིས་ཀྲུང་གོའི་ཚོང་རྫས་ནང་དུ་འོང་པར་བཀག་འགོག་བྱེད་ཀྱི་ཡོད་པ་ཤེས། དེ་ལྟར་རྒྱལ་མཚམས་བརྒལ་ནས་སོང་པ་ན་དོ་སྣང་བྱེད་བྱུང་པ་ནི་རྒྱ་གར་ན་ཡོད་པའི་བོད་པ་ཚོས་འབོད་པའི་དུག་ཤིང་ཟེར་བ་དེ་རེད། ལོ་མ་ཚང་མ་རལ་གྲི་ལྟར་གྱེན་དུ་གཟེངས་ནས་ག་ས་གར་སྐྱེས་ཡོད་པ་མཐོང་། ངའི་ཡིད་ལ་སྤྱོད་འཇུག་སྨོན་ལམ་ན་ཡོད་པའི། རལ་གྲི་ལོ་མའི་ནགས་ཚལ་ཡང་།། དཔག་བསམ་ཤིང་ཏུ་འཁྲུངས་པར་ཤོག། ཟེར་བ་དེ་ཡང་ཡང་དྲན། དེ་ལྟར་སོང་གི་སོང་གི་ས་ཕྱོགས་ལ་ཡང་མགོ་ཐོམ་པར་གྱུར། ཉི་མའི་ཤར་ཕྱོགས་གང་ཡིན་ཡང་ངོས་འཛིན་དཀའ་བའི་ཚོར་སྣང་སླེབས་ཀྱི་འདུག ད་དུང་རི་བྲག་མཐོན་པོའི་རིགས་ག་ལ་ཡོད་དེ། འབར་འབུར་གྱི་སྒང་གཞུང་གང་ཡང་མེད་པར། ཐང་བདེ་མོ་ནས་བདེ་མོ་མུ་མཐའ་བྲལ་བའི་བདེ་ཐང་རྐྱང་རྐྱང་ནས་རླངས་འཁོར་ཤར་རྒྱུགས་བྱེད། ད་དུང་ཉིན་གོང་བར་དུ་ཉི་མ་མི་མཐོང་པའི་སྤྲིན་སྨུག་ལྟ་བུའི་ཁྱབ་ནས་གར་ཡང་བལྟ་མི་འདོད། རླངས་འཁོར་གྱི་སྒེའུ་ཁུང་ལས་ཚ་རླབས་སླ་ངའི་ཁ་གཅོད་ཕྱེས་པ་ལྟར་ངོ་གདོང་བསྲེགས་པར་བྱེད། དེ་ལྟར་སོང་སོང་པའི་མཐར་རྒྱལ་ས་ལྡི་ལེ་ལ་སླེབས། གྲོང་ཁྱེར་འདིར་མིའི་འཚང་ཀ་ནི་གྲོག་ཚང་བརྡོལ་བ་ལྟ་བུ་རེད། ངེད་ཚོ་རླངས་འཁོར་བཀག་ས་ནས་རྐང་ཐང་ལ་སྣེ་ལེན་ཁང་ལ་འགྲོ་དགོས་པ་འདུག སྣེ་ལེན་ཁང་ནི་རྡི་ལེ་རྙིང་པའི་ཕྱོགས་ལ་རེད། སྣེ་ལེན་ཁང་ལ་མ་སོང་སྔོན་ལ་བླ་བྲང་གི་ཚོང་པ་དེ་ངེད་ཚོའི་རྗེས་འདེབས་བཏང་ནས་སླེབས་འདུག ཁོས་ངེད་ཚོ་ཟ་ཁང་ཞིག་གི་ནང་དུ་ཁྲིད། བྱ་ཤའི་ཁ་ཟས་ཞིག་སྤྲད། ངས་ཟ་བར་རྩིས་བྱེད་གྲབ་ཡོད་པ་ན། ངའི་གྲོགས་པོ་བློ་བཟང་གིས་ངེད་ཚོ་སེར་མོ་བས་སྡེར་མོ་ཅན་གྱི་ཤ་མི་ཟ་ཟེར། ང་ནི་ཁོང་ཁྲོ་ཟ་ནས་མེ་འབར་གྲབས་བྱས་སོང་མོད། ཁོག་ནས་མེ་འབར་རུང་ཁ་ནས་དུ་བ་མ་ཐོན་ཟེར་བའི་ངང་ཚུལ་བཟུང་ནས་ཐུར་མ་ས་ལ་བཞག དེ་ནས་ཚལ་རིགས་ཀྱི་ཟ་མ་ཞིག་ཟོས་ནས་ཟ་ཁང་གི་གསང་སྤྱོད་ནས་དོར་མ་རྣམས་བརྗེས་པོ་བརྒྱབ་ནས་ཚོང་པ་ལ་སྤྲད་རྗེས་མི་ཚོགས་ཀྱི་གསང་ལ་འཛུལ་ནས་སྣེ་ལེན་ཁང་དུ་བསྐྱོད། ཟི་ལིང་ནས་རྡི་ལི་བར་གྱི་ཟིན་ཐོ་དོ་རྒྱ་དགེ་བཤེས་བསོད་ནམས་ཡེ་ཤེས་ནས་བྲིས།། །།